قیشین دوندوروجو بیر گونو ایدی. سویوق قیلینج کیمی کسیردی. گؤیلر ماتملیلر کیمی، قارا چارشابا بورونموش، داغلار، چؤللر آغ کفنله اؤرتولموشدو. کوچه لرده کوما- کوما دوران قارلار اوزه رینده قارغالار قورخاق باخیشلارلا گزینیردی. قالین پالتو، ایستی پالتار گئیینمیش آداملار بزکلی و ایستی منزیللریندن چیخیب پییادا یا ماشینلاری ایچینده راحات- راحات خییابانلاردان گئچیردیلر. بو دوندوروجو قیش، اونلار […]
قیشین دوندوروجو بیر گونو ایدی. سویوق قیلینج کیمی کسیردی. گؤیلر ماتملیلر کیمی، قارا چارشابا بورونموش، داغلار، چؤللر آغ کفنله اؤرتولموشدو. کوچه لرده کوما- کوما دوران قارلار اوزه رینده قارغالار قورخاق باخیشلارلا گزینیردی. قالین پالتو، ایستی پالتار گئیینمیش آداملار بزکلی و ایستی منزیللریندن چیخیب پییادا یا ماشینلاری ایچینده راحات- راحات خییابانلاردان گئچیردیلر. بو دوندوروجو قیش، اونلار اوچون ایلنجه دن باشقا بیر شئی دئییلدی.
دونیادا بوتون چتینلیکلر یالنیز اینسانلیغین یوخسول قیسمینه نصیب ایمیش!
قوربان بازار اوجوندا مکتوب یازان همشهریسی میرزا فرضعلینین یانیندا اوتورموش، سویوقدان اللری، اوزو بوزارمیش، بیر الی ایله کؤهنه و ییرتیق پالتارلارینین آچیق یاخاسینی توتاراق، او بیری الی ایله ده آیاقلارینا بوز کیمی یاپیشان ییرتیق چوستون پالچیغینی تمیزله یه- تمیزله یه میرزایا دئدی:
- میرزا، منه بیر مکتوب یاز! بیلیرسن کی، هر ایل سنه نه قدر خئییر وئریرم. وطندن گلدیییم بیر ایل اولماز، آنجاق بونونلا سنه بئش مکتوب یازدیریرام.
میرزا فرضعلی سویوقدان دونموش اللرینی اوووشدوردو. اسنه یه –اسنه یه بیر کاغیذ پارچاسینی دیزی اوستونه آلاراق دئدی:
- همشهری ، نه یازیلاجاق؟
قوربان میرزا فرضعلییه بیر آز دا یاخینلاشدی. گیزلی بیر سؤز سؤیله ییرمیش کیمی فیسیلدایاراق دئدی:
- میرزا، اوولجه مندن اوشاقلارین آناسینا سالام یاز، – یاز کی، آناخانیمین، مَمیشین گؤزلریندن منیم عوضیمدن اؤپسون، اونلاردان گؤز- قولاق اولسون. سونرا یاز کی، منده، شوکور آللاها، ساغ و سالاماتام. قولامیرزا ایله سیزه اون بئش مانات گؤندردیم. بایرام قاباغی یئنه گؤندره جه یم؛ اوشاقلار کورلوق چکمه سینلر، اؤزوم ده یازین آخیر آییندا گله جه یم. میرزا فرضعلی قلمی مرکبه باتیریب یازماق ایسته دی. مرکب غلیظ اولدوغوندان یازمادی. میرزا آغزینین سویوندان بیر داملا مرکب دامیزدیریب قاریشدیردیقدان سونرا یازماغا باشلادی.
قوربان دؤشوآچیق پالتوسونون و کؤینه یینین آراسیندان گؤرونن، سویوغون تاثیریندن دیک –دیک دورموش قیللارینی پالتونون یاخالیغی ایله اؤرتوب، دئدی:
- میرزا عمی، بیر یامان آدامین قویوسوندا ایشله ییرم. قویو ایندی اوتوز مئتیردن آشاغی یئنیب، نه قدر یالواریریق:” آی آغا، حاققیمیزی بیر آز آرتیر، آشاغی گئتمک چوخ چتیندیر، نفتین ، گازین ایییندن نفس توتولور ” ، ظالیم اوغلو راضی اولمور. دئییر : ” اوولکی شرطیمیزله قازاجاقسینیز، یوخسا حاققیزی وئرمیه جه یم ” .
میرزا، بورادا پول قازانماق چوخ چتیندیر. سنین پئشه ن یاخشیدیر. گونده بئش- اون کاغیذ یازسان بسیندیر. آللاه برکت وئرسین. داها نه ایسته ییرسن؟
میرزا فرضعلی قلمی قلمدانا قویدو، دیوارین دئشیییندن ایکی بارماغی آراسیندا بیر قدهر تورپاق آلیب، مکتوبون اوستونه تؤکه رک قورودا –قورودا جاواب وئردی :
– همشهری . اوزاقدان دؤیوش آداما آسان گلیر. منیم صنعتیم بیلدییین قدرده یونگول دئییل. قیش –یاز کوچه باشیندا موشتری یولو گؤزله مکدن آدامین گؤزلرینه قارانلیق چؤکور. ائله گون اولورکی، بیر نفرده موشتری گلمیر. میرزا مکتوبو قوربانا اوخودو. قوربان میرزانین آغزیندان چیخان کلمه لری یییه جکمیش کیمی آغزینی آچمیش، دیقتله اونو دینله ییردی. سونرا اوزونده، گؤزلرینده سئوینج اولاراق دئدی:
- قولامحوسئینه ده سالام یاز، یازکی، من گلینجه اوشاقلاردان گؤز- قولاغ اولسون. منه یازسین گؤروم بیزیم قیزیل اینک یاخشیدیرمی؟ کور آتی ساتیب یا یوخ؟ بیرده یازکی، گلنده آناخانیما گوللو- گوللو دستمال، ممیشه ده قیرمیزی کؤینک گتیرجه یم.
میرزا فرضعلی مکتوبو یازیب بیتیردیکدن سونرا بوکوب پاکاتا قویوب و اوزونو قوربانا توتوب سوروشدو؟ – همشهری، پاکاتین اوزو کیمین آدینا اولاجاق؟
- هه، میرزا، یازکی، قوربانین اوشاقلارینین آناسینا یئتیشه جک.
میرزا پاکاتین اوزونو یازیب قوربانا اوزاتدی . قوربان مکتوبو آلیب سئوینجک ایکی الی آراسیندا دیقتله باخدیقدان سونرا قوینونا قویماق ایسته دی. مکتوب الیندن یئره دوشدو. مکتوبو تئز گؤتوردو. اویان –بویانینی تمیزله ییب یئنیدن قوینونا قویدو. کیسه سینی چیخاریب، ایکی شاهی میرزانین اووجونا قویوب دئدی : آل، همشهری ! بایرام قاباغی یئنه مکتوب یازدیراجاغام، مندن سنه چوخ خئییر چاتاجاق ، – دئییب گئتدی.
( آردی وار )
تهیه و تنظیم : الهام عبادی ( دبیر سرویس تورکی )
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab